Canto a la libertad

O **"Canto a la libertad"** (en aragonés *Canto a la libertat*) ye a canción mas conoixita d'o cantautor y escritor aragonés José Antonio Labordeta. Fue composata en l'anyo 1975 y ye considerata por muitos aragoneses como l'autentico himno nacional d'Aragón.

## Himno nacional
Ya en 1989, en o mismo debate de tramitación urchent ta l'aprebación de l'actual himno d'Aragón en as Corz d'Aragón, o Partido Aragonés proposó o *Canto a la libertad* como himno oficial, dimpués de consultar a opinión de l'autor sobre ista iniciativa. También o partiu politico de Chunta Aragonesista (creyato en 1986 y por o que Labordeta estió parlamentario en as Corz d'Aragón, en 1999, y deputato en o Congreso, dende l'anyo 2000 dica o 2008) ha solicitato cuantas vegadas que se reconoixca a suya lechitimidat como himno. 

Dimpués d'a muerte de l'autor, o 19 de setiembre de 2010, s'encetoron cuantas campanyas civicas con l'obchectivo de promover l'adopción oficial d'o *Canto a la libertad* como himno d'Aragón, mesmo a traviés d'o procedimiento d'iniciativa popular recullito en o Estatuto d'Autonomía d'Aragón.

En octubre de 2010, con o refirme d'una decena de asociacions culturales y socials aragonesas se constituyó una comisión promotora d'a iniciativa lechislativa popular ta l'adopción d'o *"Canto a la libertad"* como himno oficial d'Aragón por parti d'as Corz d'Aragón, seguntes o procedimiento previsto en a Lei 7/1984, reguladora d'a iniciativa lechislativa popular debant d'as Corz d'Aragón. A propuesta fue entregata o día 22 d'octubre de 2010 a la mesa d'as Corz d'Aragón, que l'admitió a tramite o día 28 d'octubre de 2010.

Entre o 25 de noviembre de 2010, prencipio d'a campanya oficial de recullita de sinyals, y o 24 de marzo de 2011, calendata d'a presentación d'os sinyals debant d'a Chunta Electoral d'Aragón, se replegoron de mas de 24.000 sinyals de refirme, con lo que en nomás dos terceras partis d'o tiempo desichito s'obtenioron un 60% mas de sinyals que os requiestos por a propia Lei 7/1984.

Diempués de l'acreditación d'a Chunta Electoral d'Aragón, d'haber-se cumplito con toz os requisitos minimos, o día 5 de abril de 2011 a mesa d'as Corz d'Aragón ordenó a suya publicación como *"Proposición de Lei por a que se declara himno d'Aragón o Canto a la Libertad"*.

A disolución d'as Corz d'Aragón, por convocatoria d'as Eleccions a Corz d'Aragón d'o 22 de mayo de 2011, fació tresladar a proposición a la siguient lechislatura. Habendo-se producido a presa de posesión d'o nuevos diputatos o día 7 de septiembre, de debatió a propuesta o día 15 de setiembre de 2011, en o primer pleno ordinario d'as nuevas Corz surtitas dimpués d'as eleccions.

O 30 d'octubre de 2011, l'actor Jesús Pescador intervino en o Pleno d'o Concello de Zaragoza, en nombre d'a Comisión Promotora d'o Canto a la Libertad como "Himno d'Aragón", refirmando una moción presentata ta que o concello se posicionara en favor d'ista propuesta y proposando tamién que "se trobara un puesto ta que o Canto a la Libertad tenese presencia en as Fiestas d'o Pilar". A moción d'o grupo municipal de Chunta Aragonesista (CHA) fue a la fin aprebata con o refirme de PSOE y IU.

## Interpretacions
O 8 d'octubre de 2011, Pepín Banzo a la gaita de boto, chunto a Jesús Quilez a la voz, interpretoron o "Canto a la Libertad" como un d'os actos d'inicio d'as Fiestas d'o Pilar, minutos antis d'o pregón de fiestas en o balcón d'a Casa d'a Ciudat d'a capital aragonesa.

## Letras

## Referencias